35. schôdza NR SR - 2.deň - A. dopoludnia
Dátum: 2018-10-17
Poslanec: Gaborčáková, Soňa (OĽANO)
Druh vystúpenia: Vystúpenie v rozprave

92. Ďakujem za slovo, pán predsedajúci. Kolegyne, kolegovia, pán minister, pán spravodajca, máme pred sebou zákon o odmeňovaní zamestnancov vo verejnej správe. Naozaj ľudia na to čakajú ako na vodu v púšti, keďže naozaj dlhé roky sa tento zákon nemenil. Ľudia už strácali nádej, že teda sa k týmto, zvýšeniu niekedy dostanú. Avšak mám aj také postrehy k tomu a teda do budúcnosti, na čo by sa mala vláda, táto alebo aj ďalšie vlády, zamerať. Pocit chudoby a nedocenenia sa v slovenských pomeroch spája aj so vzdelanou strednou vrstvou z radov úradníkov, sociálnych pracovníkov, učiteľov a podobne. V ich prípade nehovoríme síce o existenčných problémoch, ale prevláda v nich frustrácia z toho, že sa k reálnym majetkom či peniazom nemôžu dostať vďaka príjmu zo zárobkovej činnosti. V návrhu o odmeňovaní pracovníkov možno vidieť, že sa ustupuje od zásluhovosti, lebo vláda chce dostať do systému verejnej správy nových schopných ľudí. Avšak obávam sa, že dlhodobým nezdvíhaním platov sa nevyrieši problém skúsených zamestnancov vo verejnej správe, ktorí majú častokrát zložitejšie úlohy, alebo teda je im, sú im prideľované zložitejšie úlohy a rozdiel medzi ich platmi je nízky. Ja by som povedala, že ľudia do dvoch rokov a ľudia, ktorí teda pracujú štyridsať rokov a ktorým naozaj dávame vždy úlohy ťažšie, pretože sa v systéme vyznajú, je rozdiel sto eur. Ja to hovorím hlavne priemerne teda u tých tarifných tried od najnižšej a postupne aj k tým najvyšším. Tam tiež nie je, tam je 130 eur. Takže naozaj ľudia sa pýtajú v praxi, tí, ktorí sú skúsení, že prečo by som to mal robiť ja. Veď on pomaly zarába rovnako ako ja a teda ja s tým strávim na svojej agende strašne veľa času a je to náročné, tak nech to robia tí, ktorí sú odmeňovaní takmer tak ako ja. Takže ja sa obávam toho, že práve u tých, ktorí pracujú dlhšie a majú zadávané ťažšie úlohy, ich až tak veľmi nemotivujeme týmito tabuľkami a budeme musieť do budúcnosti zvážiť, akým spôsobom si naozaj uctíme zamestnancov, ktorí sú skúsení a ktorí naozaj pracujú na ťažších úlohách a nielen na nejakých jednoduchých. Vítam tiež pozmeňujúci návrh, ktorý prinesie Erik Tomáš, a to zvýšenie platov duchovných, pretože naozaj duchovní sú ľudia s vysokoškolským vzdelaním a ich plat sa nachádza pod úrovňou minimálnej mzdy. Mnohokrát je to psychicky náročná práca, ktorá má svoju paralelu aj v civilnom živote, ako psychológovia a podobne. A preto si myslím, že, a chcem uznať, že je to dobrý krok. Samozrejme, sú tu určite aj nejakí odporcovia toho, že prečo by sme mali teda duchovných platiť. Ja hovorím o tom, že pokiaľ sú to zamestnanci, ktorí naozaj fungujú vo verejnej správe, majú rovnaký prístup k platom ako ľudia, ktorí sú bežnými úradníkmi na nejakých ministerstvách, takže pokiaľ neexistuje iná legislatíva, ktorá iným spôsobom rieši financovanie cirkví, myslím si, že je to spravodlivé a je to na mieste. A teda naše hnutie podporí tento pozmeňujúci návrh a určite rozvinieme aj neskôr diskusiu o tom, ako nastaviť práve platy týchto duchovných, ktorí sú vysokoškolsky vzdelaní a častokrát robia aj charitatívnu činnosť, ktorá je záslužná. Aj pán premiér vlastne hovoril o tom, že chce delegovať práve problematiku dlhodobo nezamestnaných, problematiku minorít práve na cirkvi. A myslím si, že je načase hovoriť o tom, že naozaj majú dobré výsledky, a to by sa malo odzrkadliť teda aj v odmeňovaní týchto pracovníkov v praxi. Takže tento moment naozaj vnímam pozitívne. Avšak chcem hovoriť aj o veciach, ktoré sa možno nebudú počúvať ľahko. Ale teda vždy počúvame od občanov pripomienky, že ak sa dostanú na úrad, tak každý si robí v tej svojej kancelárii to, čo je jeho agendou, a vždy ho posielajú vlastne k inému okienku, do inej kancelárie, nedajbože, že pracovníčky sú PN, tak povedia, že ona to zatiaľ len zastupuje, príďte na budúci týždeň. A z toho dôvodu si naozaj občania kladú otázku, či ten počet úradníkov, ktorý funguje vo verejnej správe, je naozaj nastavený tak, aby fungovalo všetko efektívne tak, ako má, aby oni dostali vlastne satisfakciu za to, že teda prispievajú na týchto ľudí. Počet pracovných miest vo verejnej správe by mal vzrásť podľa rozpočtu, ktorý príde do pléna, takmer o 7-tisíc osôb. Čiže dostaneme sa na úroveň 426 123 ľudí. A naozaj tento počet ľudí sa už musí odzrkadliť aj v tom, či ten občan dostane alebo nedostane to, čo požaduje. Samozrejme, že polovica rastu nastane v územnej správe, a tam môžeme zaraďovať asistentov učiteľov alebo obecné služby. Ale práve tá druhá polovica v ústrednej správe, v zdravotníckych zariadeniach by malo pribudnúť 1 261 miest. V súvislosti s plánovaným počtom zamestnancov verejnej správy takmer o 7-tisíc osôb by naozaj vláda mala pred tým, ako teda začne zdvíhať platy alebo rozpočtovať nový rozpočet, iniciovať hĺbkový audit činnosti zamestnancov. O tom hovorí aj Republiková únia zamestnávateľov, ktorá naozaj hovorí, že 10 % rast miezd vo verejnej správe predbieha rast miezd v súkromnom sektore a priemerná mzda v roku 2017 vo verejnom sektore bola, bola o 7 percent. Paradoxne, i napriek miliardovým investíciám do elektronizácie vláda navrhuje zvyšovanie počtu zamestnancov. Ak naozaj máme efektívne pripravených ľudí, ktorí budú prijatí do služieb verejnej správy, tak je to v poriadku. Ale pokiaľ naďalej budeme počúvať od občanov sťažnosti na to, ako sa nemôžu dovolať nejakého rozhodnutia alebo že niečo mešká, alebo že sa vyhovárajú, že nemajú dostatok pracovníkov, tak je na mieste si naozaj povedať, že či pod tlakom neprijímame ľudí, ale tá efektivita voči občanovi nie je taká, ako by sme si všetci predstavovali. Takže skôr či neskôr musíme hovoriť aj o tom, aké agendy jednotliví zamestnanci ťahajú za sebou. Potom môžme naozaj hovoriť aj o tom, že ľudia, ktorí majú ťažké a náročné práce alebo teda sú skúsenejší a naozaj sa neopravuje po nich veľa vecí, tak, tak jednoducho by mohli dostať vyššie platy. Ale keďže my to budeme vždy plošne dávať a prijímať vždy nových a nových ľudí, tak jednoducho na tie platy nebudeme mať. Samotná ZMOS-ka vlastne povedala, že samozrejme schvaľuje nárast týchto tabuľkových tried, na druhej strane hneď na to hovorí, že nemôže sa to plánovať tak rýchlo a teda akceptujú to naozaj na tie roky, ako je zákon postavený. Takže naším stanoviskom je, že určite je to potrebné a mohlo to prísť aj skôr a možnože naozaj by sa vyčistili aj ľudia, ktorí majú nižšiu produktivitu práce, kde je tá efektivita práce možno nie je tak. Nastavili by sme aj zlučovanie, možno agend, ktoré súvisia navzájom, a ten občan by to v konečnom dôsledku pociťoval lepšie. Ale samozrejme na druhej strane musíme sa teraz pripraviť na to, že tá menšia motivácia práve ľudí, ktorí už dlhšie pracujú vo verejnej správe, bude naďalej problémom, kde si ľudia budú klásť to, čo som povedala na začiatok, že jednoducho nemôžu sa dostať k reálnym majetkom, k nejakým peniazom práve zo zárobkovej činnosti. Ďakujem za pozornosť.